
תקנות לעידוד מחקר ופיתוח בתעשייה (אגרות), התשס"ה-2005


היו"ר יעקב ליצמן:

	בוקר טוב, אני מתכבד לפתוח את ישיבת ועדת הכספים, הסעיף הראשון על סדר היום: תקנות לעידוד מחקר ופיתוח בתעשייה (אגרות), התשס"ה-2005. 	

אבי פלדמן:

	יש שינוי אחד לעומת התקנות שהוגשו, זה החלפת סעיפים, בתקנת משנה (ד), במקום "האמור בה", יבוא: "התקבלה בקשת המבקש לפי תקנת משנה (א) או (ב) לתקנה זו, תושב למבקש האגרה ששולמה".   תקנות משנה (א) או (ב) בתקנות אלה מדברות על אגרה לדיון חוזר ואגרה לערר. 

היו"ר יעקב ליצמן:

	יש כאן נציג התאחדות התעשיינים? יש הסכמה? 

נציג התאחדות התעשיינים:

	כן, יש הסכמה. 

אבי פלדמן:

	התקבלה הסכמה נוספת, שאת סעיף ד' המקורי בתקנות נפצל מהתקנות האלה, כמובן כפוף לאישור הייעוץ המשפטי של הכנסת, התקבל אישור משרד המשפטים. 

רביב מייזל:

	אתה יכול לפצל, הוועדה יכולה לאשר בשינויים ולהוריד סעיף, אין שום בעיה. 

טמיר כהן:

	השאלה אם לפצל, להוריד בטוח זה אפשרי, השאלה, להשאיר את זה על שולחן הוועדה? 

רביב מייזל:

	לא, הוא יצטרך להחתים את שר האוצר מחדש ולהביא מכתב לשולחן הוועדה. 

טמיר כהן:

כלומר, לשנות אפשר, אבל לפצל אי אפשר. 

אבי פלדמן:

	האגרות מחולקות כלהלן: סעיפים אל"ף ובי"ת מדברים על דיון חוזר, מערכת הבדיקה של המדען הראשי עושה את הבדיקה מחדש והנושא מובא לדיון מחודש בפני ועדת המחקר, אותה ועדה שדנה בדיון המקורי. 

	ערר  יכול להיות או אחרי שנעשה דיון חוזר, או אם נעשה רק הדיון המקורי. הוועדה שדנה היא ועדה אחרת, עם נציגים חיצוניים, זאת אומרת, זו לא ועדת המחקר, והבדיקה נעשית מחדש ומוגשת לאותה ועדה ערר. בעצם יש פה שני הליכים, אחד יכול להיות כפול, השני לא.  

חיים אורון:

	זה חדש? 

אבי פלדמן:

	לא, אם לא הובנתי, אני אשמח להסביר מחדש. הנושא של ערר היה כל הזמן בחוק המקורי. הנושא של דיון חוזר נכנס בתיקון שהתקבל בחוק המו"פ לפני כשנתיים, הוא נעשה עד היום, במשך השנתיים האלה, כהליך מנהלי שלא היה מעוגן בחוק.  את העיגון בחוק הכנסנו לפני כשנתיים ומאז התחלנו להריץ את הנושא של האגרות. 

	בקשה להעברת זכויות ייצור לחו"ל, זה לפי תיקון לחוק מלפני כשנתיים. 

חיים אורון:

	אותו סכום גם בקשה למיליארד וגם בקשה למאה אלף? 

אבי פלדמן:

	כן, אנחנו לקחנו לפי עלות שעת עבודה של הבדיקה המקצועית כדי להגיש את זה לוועדת המחקר. אין קשר להיקף הבקשה. 

היו"ר יעקב ליצמן:

	למה הסכום גבוה כל כך?  אתם רוצים להיות בטוחים שאף אחד לא יערער. 

חיים אורון:

	לא, בחייך. 

היו"ר יעקב ליצמן:

	אז למה כל כך הרבה כסף? 

אבי פלדמן:

	אני אתן את רשות הדיבור לעמוס אפרתי, סגן המדען הראשי, שאחראי על הטיפול בבקשות האלה. 

עמוס אפרתי:

	הטיפול בבקשות נעשה על ידי בודקים חיצוניים. הבודקים החיצוניים עובדים לפי תעריף של יועצים.  עשינו את החישוב של עלות שנת עבודה  בשנת 2003 -  היום זה ר גבוה יותר – זה צמוד למדד יועצים בכירים של החשכ"ל. הבדיקות הן לא בדיקות כלאחר יד, בדיקה ממוצעת בדרך כלל לוקחת קרוב ל-20 שעות.  מעורב בזה גם בודק מקצועי וגם ראש תחום. הכנסנו לבל נוסף של בדיקה כדי שיהיו בודקים - - - 

היו"ר יעקב ליצמן:

	הסכום לא נראה לך מוגזם? 


עמוס אפרתי:

	בכלל לא. 

היו"ר יעקב ליצמן:

	חברי הכנסת, אתם אומרים לאשר? בסדר, אם כך נצביע על כך. רבותיי, אני מעמיד להצבעה את תקנות לעידוד מחקר ופיתוח בתעשייה (אגרות), התשס"ה-2005,  בכפוף לתיקונים, קרי, הורדת סעיף הפיצול. מי בעד ירים את היד. 

הצבעה

בעד – 3
נגד – אין
נמנעים – אין
תקנות לעידוד מחקר ופיתוח בתעשייה (אגרות), התשס"ה-2004, נתקבלו.
							
היו"ר יעקב ליצמן:

	התקנות אושרו,   אני מודה לכם. 

הישיבה ננעלה.
